Dai 12 ai 21 di Lui a Cividât e inaltrò al torne il Mittelfest, innomenade rassegne artistiche e culturâl dedicade al incuintri tra storiis, lenghis e culturis.
La manifestazion si presente tant che un barcon viert su la diversitât linguistiche e culturâl dal Friûl e de Europe. Magari cussì no, chest no si lu viôt masse te sô comunicazion istituzionâl, che e je dome par talian cun alc ancje par inglês e par francês, cuant che si spietaressisi di viodi almancul alc ancje par furlan, par sloven e par todesc (par esempli, il sît internet de Estivada di Rodes/Rodez, manifestazion dedicade ae culture ocitane e a chês de Europe dal Mediterani, si fâs lei ancje par ocitan, par catalan e par talian).
Cun dut achel, il spirt «Mitteleuropean» e multiculturâl si rive a vualmâlu ca e là tal cartelon dai events. Un dai esemplis miôr in chest sens al è chel dal spetacul che al scree dute la manifestazion, in program doman ai 12 di Lui a 5 prime di sere li dal teatri Ristori di Cividât: il recital “Emigrant. Chants du Friûl”, produsût dal ‘Théatre national de Bourdeux en Aquitanie’.
Al è un spetacul che al rive de France ma che lis sôs lidrîs a son furlanis o – par jessi plui precîs – cjargnelis. “Emigrant. Chant du Friûl” al è une opare furlane e duncje foreste e foreste e duncje furlane: une conte di partencis, di dislidrisaments, di nostalgjie, ma ancje di identitât, di libertât e di cussience, tra sium e memorie e storie personâl, familiâr e coletive. E al è un omaç al repertori di musiche, peraulis, ideis e passions di Giorgio Ferigo e dal Povolâr Ensemble.
Cun di fat, la atore e cjantante Nadia Fabrizio, che e je nassude in Svuizare, e vîf tal Stât francês ma e je di divignince di Davâr, adun cun sô sûr Katia e cui musiciscj Philippe Vranckx e Christophe Jodet, e puarte in sene une opare là che si messedin furlan, francês e talian e che e disvilupe un intinerari dramaturgjic che al à lis sôs fondis intune selezion des cjançons che si cjatin tes primis dôs ricueltis dal Povolâr Ensemble, “Il timp das radîs” (dal 1980) e “Cjamp dai pierdûts amôrs” (dal 1983).
Dopo de premiére di doman, la dì dopo, ai 13 di Lui a 8.30 sot sere, “Emigrant. Chants du Friûl” al sarà in repliche a Comelians, li dal teatri L’Alpina.
fur_Latn fur_Latn fur_Latn fur_Latn fur_Latn fur_Latn